Tasg 2
Nodwch yr amcanion gwaith cymdeithasol a rhowch ddisgrifiad byr o’r sefyllfa gan gynnwys cyd-destunau daearyddol a deddfwriaethol ac unrhyw faterion diwylliannol, ethnigrwydd ac iaith perthnasol, gan gynnwys sut y cafwyd cydsyniad/caniatâd a sut yr ydych wedi ystyried effaith yr arsylwad ar yr unigolyn sydd angen gofal a chymorth a/neu ei ofalwyr. (300 gair +/- 10%)

Mae gan Plentyn 1 ddiagnosis o Awtistiaeth ac anghenion dysgu ychwanegol. Mae Awtistiaeth yn dylanwadu ar y ffordd mae unigolion yn deall ac yn rhyngweithio gyda’r byd (National Autistic Society, 2025), sy’n gallu arwain at anawsterau gydag iaith a chyfathrebu (Anixst, Ehrhardt & Duncan, 2024). Mae Plentyn 1 wedi bod allan o addysg lawn-amser ers dros ddwy flynedd ac mae’n derbyn pecyn addysg amgen yn y gymuned. Pwrpas yr arsylwad oedd cynllunio i’r dyfodol ac adolygu’r cynllun gofal presennol.

Mae Plentyn 1 yn byw gyda’i Dad mewn ardal drefol. Saesneg yw iaith gyntaf Plentyn 1 a’i Dad. Mae’r iaith Gymraeg wedi bod yn fyw i Blentyn 1 ers yn ifanc iawn, gan ei fod wedi mynychu ysgol Gymraeg. Nid yw Tad Plentyn 1 yn gyrru, ac felly maent yn ddibynnol ar drafnidiaeth cyhoeddus i gael mynediad at wasanaethau. Yng Nghymru, mae trafnidiaeth cyhoeddus o ansawdd gwael yn gallu arwain at dlodi, dieithrio cymdeithasol a mynediad cyfyngedig at swyddi, addysg neu hyfforddiant (Bucelli & McKnight, 2022). Mae Plentyn 1 wedi bod ar agor i dîm sy’n cynnig gwasanaeth arbenigol i blant ag anghenion ychwanegol. Mae’r Ddeddf Gwasanaethau Cymdeithasol a Llesiant (Cymru) 2014 yn greiddiol i asesu anghenion a chynllunio gofal a chymorth Plentyn 1, drwy sicrhau bod ei lais yn cael ei glywed.

Cefais gydsyniad gan Blentyn 1 a’i Dad drwy gael sgwrs ffôn yn gychwynnol er mwyn sicrhau cydsyniad Plentyn 1. Cefais hefyd gydsyniad gan Plentyn 1 ar gychwyn yr arsylwad yn y cartref, ac esboniais bwrpas yr arsylwad. Roeddwn wedi ystyried effaith yr arsylwad ar Blentyn 1 cyn cychwyn gan fy mod yn ymwybodol fod Plentyn 1 yn gallu profi pryder cymdeithasu. Mae rhwng 29 a 57 y cant o blant a phobl ifanc sydd ag Awtistiaeth yn profi pryder cymdeithasu yn ystod eu bywydau (Hollocks et al, 2022). Er mwyn lleddfu pryderon Plentyn 1, sicrheais bod y sawl a oedd yn fy arsylwi yn eistedd yn y cefndir. Roeddwn hefyd wedi addasu’r ffurflen adborth o flaen llaw.
Cyfanswm geiriau: 329 (ddim yn cynnwys teitl). 
Adlewyrchwch yn feirniadol ar eich dulliau a'ch sgiliau cyfathrebu yn ystod yr arsylwad; gan gynnwys sut y gwnaethoch nodi a oedd gennych y sgiliau cyfathrebu angenrheidiol i weithio gyda’r unigolyn sydd angen gofal a chymorth a/neu ei ofalwyr.  Rhaid i chi ddefnyddio dull sy'n canolbwyntio ar yr unigolyn i ddangos integreiddio moeseg a gwerthoedd gwaith cymdeithasol a'r Cod Ymarfer Proffesiynol. Rhaid i hyn gynnwys ymarfer diwylliannol ac ieithyddol sensitif ac egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2022-2027) (1300 gair +/- 10%).
Mae cyfathrebu effeithiol yn greiddiol i ymarfer gwaith cymdeithasol (Reith-Hall & Montgomery, 2023) ac mae’n arwain at gyd-gynhyrchu ac at ganlyniadau gwell i unigolion sy’n derbyn gofal a chymorth. Ar gychwyn yr arsylwad, gofynnais ble oedd Plentyn 1 eisiau imi eistedd, er mwyn rhoi ymdeimlad o reolaeth iddo ac er mwyn sicrhau ei fod yn teimlo’n gyfforddus. Eisteddais wrth ei ochr, yn ei wynebu, er mwyn ei gwneud yn haws iddo ddarllen fy iaith corff. Gwyddwn fod plant a phobl ifanc sydd ag Awtistiaeth yn profi anawsterau gyda defnyddio a dadansoddi iaith corff (National Autistic Society, 2025), ac felly roeddwn yn ymwybodol o hyn drwy gydol yr arsylwad. 

Sicrheais fy mod hefyd yn cadarnhau dewis iaith Plentyn 1 ar gychwyn yr arsylwad a dewisodd Saesneg. Er mai Saesneg yw iaith ddewisol Plentyn 1 yn yr achos hwn, mae polisi Mwy na Geiriau (2022) yn rhan annatod o ofal cymdeithasol yng Nghymru ac yn sicrhau bod unigolion yn derbyn gofal yn yr iaith Gymraeg os mai dyna yw eu dymuniad (Llywodraeth Cymru, 2022). Mae’r Cynnig Rhagweithiol yn golygu darparu gwasanaethau yn yr iaith Gymraeg heb i unigolion a’u gofalwyr orfod gofyn amdano (Llywodraeth Cymru, 2022). Mae tua 40 y cant o bobl yn gallu siarad Cymraeg yn yr ardal y mae Plentyn 1 yn byw ynddi (Office for National Statistics 2021) ac felly mae angen bod yn ymwybodol o’r angen am y Cynnig Rhagweithiol yn yr ardal. 

Eglurais wrth Plentyn 1 beth oedd pwrpas y sgwrs, ac eglurais fy mod eisiau clywed ganddo beth yw ei ddymuniadau tuag at y dyfodol, i sicrhau bod unrhyw gymorth sy’n cael ei gynnig iddo, yn cyd-fynd â’i ddymuniadau. Mae ymarfer gwaith cymdeithasol person-canolog yn sicrhau bod y person sydd ag anghenion gofal a chymorth, eu teuluoedd a/neu eu gofalwyr yn cael eu cynnwys mewn sgyrsiau a phenderfyniadau (Forsgren & Saldert, 2022), sy’n sicrhau fod unrhyw gynllun gofal a chymorth yn adlewyrchu anghenion a dymuniadau’r person.

Er mwyn egluro pwrpas y sgwrs, defnyddiais iaith syml a chlir (National Autistic Society, 2022), i sicrhau fod Plentyn 1 yn deall, ac i osgoi ei orlwytho gyda gwybodaeth. Sicrheais yn ogystal fy mod yn osgoi iaith ddryslyd megis y defnydd o idiomau gan fod pobl ifanc ag Awtistiaeth yn gallu cymryd pethau yn llythrennol ar adegau (GIG, 2022). Roeddwn wedi cwblhau cwrs ar ddeall Awtistiaeth cyn ymgymryd a’r arsylwad, ac felly roeddwn wedi cymryd cyfrifoldeb dros gynnal a datblygu fy sgiliau cyfathrebu a gwybodaeth fel paratoad ar gyfer y sgwrs (Côd Ymarfer Proffesiynol Gofal Cymdeithasol, 2018). Gofynnais i Blentyn 1 ail-adrodd beth oeddwn i wedi ei ddweud, er mwyn sicrhau ei fod wedi deall beth oedd pwrpas y sgwrs, cyn symud ymlaen. Sylweddolais yn fuan yn yr arsylwad fod Plentyn 1 yn cael trafferth canolbwyntio, gan fod y teledu ymlaen. Roeddwn yn ystyried bod hyn yn rhwystr i gyfathrebu’n effeithiol gyda Phlentyn 1. Felly, gofynnais yn garedig i Dad Plentyn 1 ddiffodd y teledu, ac eglurais wrth Blentyn 1 na fyddem yn hir, ac y caiff roi’r teledu yn ôl ymlaen ar ôl i’r sgwrs orffen. Roedd hyn yn sicrhau fod Plentyn 1 yn mynd i ddeall a dilyn y sgwrs yn well.

Gofynnais i Blentyn 1 beth fyddai’n hoffi ei wneud yn dilyn gadael ei gynllun addysg presennol a rhannodd Plentyn 1 mai ei brif ddymuniad yw i fynychu’r coleg lleol. Tra roedd Plentyn 1 yn egluro, roeddwn yn gwrando’n ofalus arno, gan sicrhau fy mod yn gwrando ar ei lais a’i farn. Mae gwrando gweithredol yn hollbwysig mewn ymarfer gwaith cymdeithasol er mwyn deall ac adnabod dymuniadau unigolion ac hybu sgyrsiau cadarnhaol (Tustonja et al, 2024). Mae gwrando gweithredol hefyd yn cyd-fynd â rai o brif egwyddorion Deddf Gwasanaethau Cymdeithasol a Llesiant (Cymru) 2014,  gan ei fod yn rhoi llais a rheolaeth i unigolion. 

Er fy mod yn gwrando ar farn Plentyn 1 ac yn deall mai ei ddymuniad oedd mynd i’r coleg lleol, roedd Tad Plentyn 1 a finnau yn bryderus am ei ddymuniad. Roedd hyn oherwydd ein teimladau nad yw sgiliau byw’n annibynnol Plentyn 1 wedi datblygu’n ddigonol i’w alluogi i fynychu’r coleg lleol yn ddiogel y flwyddyn yma. Nid oedd hyn yn golygu ein bod yn teimlo fod hon yn nod anghyraeddadwy yn y dyfodol, dim ond ei bod yn nod anghyraeddadwy i’w gwireddu mewn amser cyfyngedig. Mae’r Côd Ymarfer Proffesiynol Gofal Cymdeithasol (Gofal Cymdeithasol Cymru, 2018) yn nodi bod yn rhaid parchu safbwyntiau a dymuniadau unigolion a’u gofalwyr. Mae’r Côd hefyd yn nodi bod yn rhaid hyrwyddo lles, llais a rheolaeth unigolion a’u gofalwyr gan geisio eu cadw’n ddiogel (Gofal Cymdeithasol Cymru, 2018). Yn yr achos yma, roedd safbwynt a dymuniad Plentyn 1 a’i Dad yn gwrthdaro. Roedd hyn yn achosi cyfyng-gyngor moesegol imi fel gweithiwr, sef ble mae gwrthdaro rhwng dymuniadau unigolion a gwerthoedd moesol neu egwyddorion moesegol (Chatzifotiou & Papouli, 2022). Felly, er fy mod yn ceisio parchu llais a dymuniad Plentyn 1 yn ystod yr arsylwad, roedd yn rhaid imi hefyd bwyso a mesur y risgiau i Blentyn 1 o fynd i’r coleg lleol. Wrth wneud y penderfyniad, ystyriais y cysyniad o gymryd risgiau cadarnhaol ar y cyd gyda Plentyn 1 a’i Dad, ond daethpwyd i’r penderfyniad ar y cyd na fydd Plentyn 1 yn barod i fynychu’r coleg lleol y flwyddyn yma. 

Esboniais mewn modd dosturiol wrth Blentyn 1 bod y coleg lleol yn mynd i fod yn nod fwy hir-dymor a rhywbeth y byddem yn gweithio tuag ato yn ystod y flwyddyn. Er fy mod yn teimlo felly bod fy sgiliau cyfathrebu yn addas ac yn effeithiol yn ystod yr arsylwad, mae’n rhaid nodi nad yw hi bob amser yn bosibl sicrhau bod canlyniadau personol unigolion yn gallu cael eu gwireddu gan fod angen hefyd sicrhau fod unigolion yn cael eu diogelu. Un o brif egwyddorion Ddeddf Gwasanaethau Cymdeithasol a Llesiant (Cymru) 2014 yw i rymuso unigolion, ond mae’n rhaid hefyd bod yn ymwybodol bod y pŵer sy’n cael ei roi i Weithwyr Cymdeithasol yn gallu creu anghyfartaledd pŵer rhwng gweithwyr ac unigolion a’u gofalwyr (Karim, 2023). Sicrheais fy mod yn cynnwys Tad Plentyn 1 yn y sgwrs, gan ei fod o’n gallu atgyfnerthu a chadarnhau fy esboniad, er mwyn sicrhau fod Plentyn 1 yn deall. 

Er mwyn cynllunio opsiynau eraill ar gyfer dyfodol Plentyn 1 yn ystod yr arsylwad, sicrheais fy mod yn canfod pa bethau eraill sy’n bwysig i Blentyn 1 drwy ofyn cwestiynau agored iddo. Yn ystod y rhan yma, roeddwn yn ceisio canolbwyntio ar gryfderau Plentyn 1, er mwyn sicrhau bod unrhyw gynllun i’r dyfodol yn adlewyrchu ei gryfderau (Caiels, Milne & Beadle-Brown, 2021). Sicrheais fy mod yn cynnwys Tad Plentyn 1 yn y sgwrs hefyd, er mwyn sicrhau fod y cynllun ar gyfer Plentyn 1 y cynllun gorau posibl (Gofal Cymdeithasol Cymru, 2025). Daeth i’r amlwg yn ystod y sgwrs fod gan Blentyn 1 ddiddordeb mawr mewn siopau elusen a bod hyn yn rhywbeth sy’n bwysig iawn iddo. Eglurais mewn ffordd syml a phwyllog bod cynllun cyflogadwyedd ar gael ble fyddai modd i Blentyn 1 gael hyfforddwr swydd, a fydd yn gallu canfod lleoliad gwirfoddol iddo. Roedd Plentyn 1 a’i Dad yn credu fod hwn yn opsiwn da iawn, gan y byddai’n galluogi i Blentyn 1 ddatblygu ei sgiliau byw’n annibynnol dros y flwyddyn gyda’r gobaith o fynychu’r coleg lleol yn y flwyddyn wedyn. 

Cyn dod â’r arsylwad i ben, crynheais beth drafodwyd er mwyn atgoffa Plentyn 1 a gofynnais iddo gadarnhau os oedd wedi deall. Rhannais y byddaf yn cyfeirio Plentyn 1 at y cynllun cyflogadwyedd a dywedais y byddaf yn cadarnhau pan fyddaf wedi gwneud hyn, er mwyn cynnal ymddiriedaeth a hyder Plentyn 1 a’i Dad yn fy ymarfer (Côd Ymarfer Proffesiynol Gwaith Cymdeithasol, 2018). Gadewais yr ystafell er mwyn i Blentyn 1 a’i Dad gael rhannu adborth am yr arsylwad gyda fy arsylwr. 
Cyfanswm geiriau: 1,294



Feedback form for observation
Feedback questions 
· Did Catrin ask for permission for me to sit in and watch?




· Did Catrin explain why I’m here? 




· Do you know why Catrin came to see you today? 




· How well do you think Catrin listened to you? 




· Did Catrin make sure you understood everything?




· Is there anything Catrin could do differently or better?

Feedback from young person: 

· Did Catrin ask for permission for me to sit in and watch? Pretty sure she did. 
· Did Catrin explain why I’m here? I don’t think so. 
· Do  you know why Catrin came to see you today? To have a chat. 
· How well do you think Catrin listened to you? She listened to me pretty well. 
· Did Catrin make sure you understood everything? Yes. 
· Is there antyhing Catrin could do differently or better? Not as far as I know. She’s ok. 
Feedback from parent:
Catrin is very friendly, and easy to talk to. She explains everything very well. She always seems to be ahead of everything. I’m happy with the visit today.

